রাণাঘাটে ডিজিটাল অ্যারেস্টে প্রতারিত বৃদ্ধ! তদন্তে নেমে অবাক পুলিশ

রাণাঘাট: দেশজুড়ে ঘটছে ‘ডিজিটাল অ্যারেস্ট’-এর (Digital Arrest) ঘটনা। দুর্গাপুজোর সময় কলকাতার এক তরুণী সাইবার প্রতারকদের (Cyber Crime) ফাঁদে পড়ে খুইয়েছিলেন ৭০ লক্ষের বেশি টাকা। সেই ঘটনার তদন্তে নেমে একাধিক অভিযুক্তকে গ্রেফতার করেছিল কলকাতা পুলিশের সাইবার অপরাধ দমন শাখা। এবার একইভাবে কোটি টাকা খোয়ালেন রাণাঘাটের (Ranaghat) এক বৃদ্ধ। ঘটনার তদন্তে নেমে ১৩ জনকে গ্রেফতার করল রাণাঘাট জালে পুলিশের সাইবার অপরাধ দমন শাখা। এক্ষেত্রে উল্লেখযোগ্য বিষয় হল, এই ঘটনার সঙ্গে দুবাই (Dubai) এবং কলম্বিয়া (Colombia) যোগ রয়েছে।

জানা গিয়েছে, কিছুদিন আগে রাণাঘাটের ওই বৃদ্ধের হোয়াটসঅ্যাপে একটি ভিডিও কল আসে। কল ধরতেই স্ক্রিনে ভেসে ওঠে এক পুলিশ অফিসারের অবয়ব। বৃদ্ধকে বলা হয়, তাঁর নামে একাধিক মামলা রয়েছে, সেই কারণে তাঁকে ডিজিটাল গ্রেফতার করা হচ্ছে। সাত-পাঁচ না বুঝে প্রতারকের কথা বিশ্বাস করে নেন বৃদ্ধ। পরক্ষণেই তাঁকে এইসব মামলা থেকে মুক্তি পাওয়ার উপায় হিসেবে একটি নির্দিষ্ট অ্যাকাউন্টে এক কোটি টাকা পাঠাতে বলা হয়। সঙ্গে সঙ্গে তিনি টাকাও পাঠিয়ে দেন। কিন্তু পরে বুঝতে পারেন যে তিনি প্রতারিত হয়েছেন। এরপর থানায় অভিযোগ দায়ের করেন বৃদ্ধ।

আরও পড়ুন: হেডফোন ফেটে যুবকের মৃত্যু! ঘটনায় চাঞ্চল্য

অভিযোগ পেয়ে ঘটনার তদন্তে নেমে দিল্লি, হরিয়ানা, গুজরাত এবং মহারাষ্ট্রের যোগসূত্র খুঁজে পায় রাণাঘাট পুলিশ জেলার সাইবার অপরাধ দমন শাখা। প্রায় এক মাস ধরে বিভিন্ন অভিযান চালিয়ে সন্দেহভাজন ১৩ জনকে আটক করে পুলিশ। তাঁদের জিজ্ঞাসাবাদ করে এর সঙ্গে দুবাই এবং কলম্বিয়ার যোগসূত্রও খুঁজে পাওয়া যায়। একইসঙ্গে আন্তর্জাতিক সাইবার অপরাধের একটি চক্রের হদিশও পাওয়া যায় বলে খবর। গত মঙ্গলবার ধৃতদের গুজরাত থেকে ট্রানজিট রিমান্ডে রাজ্যে নিয়ে আসা হয়েছে।

দেখুন আরও খবর:

The post রাণাঘাটে ডিজিটাল অ্যারেস্টে প্রতারিত বৃদ্ধ! তদন্তে নেমে অবাক পুলিশ first appeared on KolkataTV.